આ બુઝુર્ગોમાં મા-બાપનો પણ સમાવેશ થાય છે. આજના જમાનામાં મા-બાપ તો બીચારા થઇને રહી ગયા છે. કેબલ અને ઇન્ટરનેટના માહોલે તો તેમની લાચારીમાં ઓર વધારો કરી દીધો છે. તેમની હેસીયત એક ખામોશ નિ:સહાય પ્રેક્ષકની જેવી બની ગયું છે. ઓલાદની હરકતો અને આદતો જોઇને તેઓ દિલ પકડીને બેસી જાય છે અને તેમની તોછડાઇના ડરથી ચુપકીદી અખ્તયાર કરી લે છે અને અગર જો આ મા-બાપ ઓલાદની કમાણીના મોહતાજ હોય તો તેમની પરિસ્થિતિ હજુ પણ વધારે દયાને પાત્ર બની જાય છે. આ સામાન્ય સંજોગોની વાત થઇ રહી છે. પરંતુ અપવાદરૂપે અમુક ખુશ કિસ્મત મા-બાપ એવા છે જેઓ આ પરિસ્થિતિમાંથી બાકાત છે. આવા શરીફ ઘરોનું અસ્તિત્વ એ વાતની સાબિતિ છે કે હજી પણ દુનિયામાં અખ્લાક અને શરાફત બાકી છે.